open-index/open-wikipedia-markdown huggingface dataset:
עגולסת סדום

**עֲגֻלֶּסֶת סְדוֹם** (שם מדעי: *Garra ghorensis*) הוא דג נחלים קטן ממשפחת הקרפיוניים, אשר מצוי בנחלים רדודים וצלולים בעלי זרימה מהירה ומצע אבני. עיקר תזונתו של העגולסת מבוסס על אצות. מין זה מופיע בספר האדום של החולייתנים עקב הימצאותו בסכנת הכחדה.

## מוצא המין
בתחילת דרכו כמין הוגדר עגולסת סדום כתת-מין של *[[Garra tibanica]]*, ובהמשך הוגדר כמין בפני עצמו. הדעות לגבי מוצאו של המין חלוקות; יש הרואים בו מין ממוצא אפריקני, ואילו אחרים גורסים שמוצאו של מין זה באסיה.

## תפוצה ומצב שימור
תחום תפוצת הדג בחלקו הדרומי של אגן ים המלח. המין היה אנדמי למספר קטן של מעיינות בנאות הכיכר, ונכחד כליל משטח מדינת ישראל. כיום קיימות שלוש אוכלוסיות נפרדות של מין זה בשטח ירדן, המתפרסות לאורך כ-20 קילומטרים בין נחל מוג'יב וואדי פיפה בשטח כולל של כ-40 קמ"ר.

הירידה באוכלוסיות המין נובעת ככל הנראה עקב מספר גורמים שהמרכזי שבהם הוא שינויים בתוואי הנחלים, שנגרמו כתוצאה מבניית סכרים לאגירת מים, וגרמו לשינוי מבניהם של בתי הגידול שבהם שכנה עגולסת סדום. גורם נוסף הוא הכנסת מיני דגים שאינם מקומיים, כמו גמבוזיה מצויה, לבתי גידולה של העגולסת, אשר פגעו במארג המזון שבבתי הגידול וביכולתה של העגולסת להתרבות. כמו כן, זיהום המים כתוצאה מחקלאות הוסיף גם הוא לירידה באוכלוסיית הדגים. 

האזור שבו מצויה אחת מאוכלוסיות הדגים בירדן הוכרז כשמורת טבע, אולם אין ודאות אם הדבר יספק הגנה למין זה מפני הכחדה.

## מורפולוגיה

בדומה למיני עגולסת נוספים, גופו של עגולסת סדום מוארך, והוא נצמד למצע אבני בקרקעיות נחלים בעזרת כרית דביקה בצדו הגחוני של ראשו.

מסביב לחוטמו מופיעות גבשושיות קרניות, אשר קיימות גם אצל פרטים צעירים. עגולסת סדום מתאפיין בסנפירי חזה גדולים, שצורתם כמעט מעוינת כשהם מתוחים. הסנפירים שקופים, ורק סנפיר הזנב אפרפר. פס שחור אופקי מופיע לאורך בסיסו של סנפיר הגב. גחונו של העגולסת לבן-אפרפר, וגבו כהה יותר. הקשקשים אפורים-כהים בקצותיהם, ולכן ניתן להבחין בהם בקלות.

### [[דו-צורתיות זוויגית]]

בחודשי הקיץ משנים הדגים הזכרים את צבעיהם; גופם כתום-צהבהב, וגחונם בהיר יותר. סנפירי הזנב, השת, הגחון והחזה נצבעים בצבעי כתום עז בבסיסם, ובכתום בהיר יותר בקצותיהם. צבעו של סנפיר הגב נותר אפור.

במבט צדי פיה של הנקבה מחודד, בעוד שפיו של הזכר מעוגל יותר. בנוסף בזכרים קיימת בליטה קטנה בגובה הנחיריים, והגבשושיות הקרניות גדולות ורבות יותר מאשר בנקבות. כמו כן סנפירי הגב והחזה בזכרים גדולים יותר.

## ראו גם
* עגלסת הירדן
* איכתיולוגיה

## קישורים חיצוניים

* The status of Garra ghorensis in Jordan: distribution, ecology an threats

## הערות שוליים

קטגוריה:קרפיוניים
קטגוריה:ארץ ישראל: בעלי חיים שנכחדו
קטגוריה:ירדן: דגי מים מתוקים
Hammer of Gods

**Hammer of Gods** (מאנגלית: **פָּטִיש האֵלִים**) הוא אלבום הבכורה של להקת הבלאקנד דת' מטאל האמריקאית אנג'לקורפס. האלבום יצא לאור באוגוסט של שנת 1996.

## רשימת שירים
כל השירים נכתבו והולחנו על ידי להקת אנג'לקורפס.

## מבצעים
**אנג'לקורפס**
*פּטה הלמקמפּ - שירה, גיטרה בס
*ג'נה פלוביקי - גיטרה
*ג'ון לונגסטרת' - תופים

## קישורים חיצוניים

* האלבום באתר Encyclopaedia Metallum

קטגוריה:אלבומי בכורה מ-1996
קטגוריה:אלבומי אנג'לקורפס
פוליקרפוב I-16

**פוליקרפוב I-16** (ברוסית: **истребитель шестнадцатый**; באנגלית: **Polikarpov I-16**) היה מטוס קרב תוצרת ברית המועצות ששירת את חיל האוויר הסובייטי בראשית מלחמת העולם השנייה.

ה-I-16 היה בעל עיצוב חדשני כאשר פותח בראשית שנות ה-30, הוא נקלט בחיל האוויר הסובייטי החל משנת 1934 והיווה את עמוד השדרה של מטוסי הקרב הסובייטים בשנות המלחמה הראשונות. בנוסף, לחמו מטוסי I-16 במלחמת סין–יפן השנייה, במלחמת האזרחים בספרד ובקרב חלקין גול. ה-I-16, בעל הממדים הצנועים, כונה על ידי הטייסים הרוסים "אישאק" או "אישאצ'וק" (*Ishak*/*Ishachok*; חמור/חמורון), בספרד הוא זכה לכינוי "ראטה" (*Rata*; עכברוש) על ידי הלאומנים ולכינוי "מוסקה" (*Mosca*; זבוב) על ידי הרפובליקנים.

## מפרט טכני (I-16 דגם 24)
### מאפיינים כלליים
*צוות: 1 (טייס)
*אורך: 6.13 מטר
*מוטת כנפיים: 9 מטר
*גובה: 3.25 מטר
*שטח כנף: 14.5 מ"ר
*משקל ריק: 1,490 ק"ג
*משקל מקסימלי: 1,941 ק"ג
*מנוע: 1 X כוכבי שבטסוב M-63 1,100 כ"ס.

### ביצועים
*מהירות מקסימלית: 525 קמ"ש בגובה 3,000 מטר
*טווח: 700 ק"מ
*סייג רום: 9,700 מטר
*מהירות נסיקה: 14.7 מטר/שנייה
*עומס כנף: 134 ק"ג/מ"ר
*כוח/מסה: 0.346 קילוואט/ק"ג

### חימוש
*2 X מקלעי ShKAS בקוטר 7.62 מ"מ מעל המנוע
*2 X תותחי ShKAS בקוטר 20 מ"מ בכנפי המטוס
*6 X רקטות RS-82 **או** פצצות במשקל של עד 500 ק"ג

## קישורים חיצוניים

* פוליקרפוב I-16 באתר 'Flying Heritage'.
* פוליקרפוב I-16 באתר 'Air Pages'.

קטגוריה:ערכים שבהם תבנית בריטניקה אינה מתאימה
קטגוריה:מטוסים סובייטיים במלחמת העולם השנייה
קטגוריה:מטוסי קרב מתוצרת ברית המועצות
דולינסקה

**דולינסקה** (באוקראינית: **Долинська**) היא עיר במחוז קירובוגרד אוקראינה.

## היסטוריה
שנת הייסוד של דולינסקה נחשבת 1873, אז באזור נבנתה תחנת רכבת. ב-1896 ביישוב היו 25 בתים בהם התגוררו 227 תושבים. החל משנות ה-90 של המאה ה-19 החל היישוב להתפתח בקצב מהיר, נבנתה כנסייה והחלו להיבנות בנייני מגורים דו-קומתיים. ב-1891 נבנה בית הספר למקצועות רכבת.

ב-1908 אוכלוסיית היישוב מנתה כ-2,500 תושבים. ב-7 בנובמבר 1924 החלה לפעול תחנת כוח.

ב-8 באוגוסט 1941 דולינסקה נכבשה על ידי הגרמנים ושוחררה על ידי הצבא האדום ב-12 במרץ 1944.

ב-14 במאי 1957 היישוב קיבל מעמד של עיר.

## קישורים חיצוניים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:מחוז קירובוהראד: ערים
קטגוריה:יישובים שהוקמו ב-1873
נובואוקראינקה

**נובואוקראינקה** (באוקראינית: **Новоукраїнка**; ביידיש: **נאָוויקרײַנקע**) היא עיר במחוז קירובוגרד אוקראינה.

## היסטוריה
העיר הוקמה ב-1769 בשם פבלובו, ב-1813 שמה שונה לפבלובסק וב-1902 היא קיבלה את שמה הנוכחי. נובואוקראינקה קיבלה מעמד של עיר ב-1938.

ב-1857 ביישוב התגוררו 6,346 תושבים. ב-1869 דרך העיר עברה מסילת רכבת שחיברה את אודסה עם קרמנצ'וג ובנובואוקראינקה בנו תחנת רכבת וזה תרם להתפתחותה.

בזמן מלחמת רוסיה-טורקיה של 1877–1878 בעיר פעל בית חולים צבאי.

ב-5 באוגוסט 1941 העיר נכבשה על ידי הגרמנים ושוחררה על ידי הצבא האדום ב-17 במרץ 1944.

## קהילה יהודית

## קישורים חיצוניים

* 
* 

## הערות שוליים

קטגוריה:מחוז קירובוהראד: ערים
קטגוריה:יישובים שהוקמו ב-1770
יקיר שינה

**יקיר שינה** (נולד ב-25 בספטמבר 1985) הוא כדורגלן עבר ישראלי ששיחק בעמדת הבלם.

## קריירה
שינה החל לשחק כדורגל במחלקת הנוער של מכבי תל אביב, וב-7 באוגוסט 2004 ערך את הופעת הבכורה שלו בקבוצה הבוגרת של המועדון, בניצחון 4–0 על הפועל נצרת עילית במסגרת גביע הטוטו. ב-23 בינואר 2005 ערך את הופעת הבכורה שלו בליגת העל, בהפסד 0–1 להפועל פתח תקווה. לאחר שמיעט לשחק במכבי תל אביב, הושאל בקיץ  להפועל בני לוד מהליגה הלאומית. ב-12 במאי 2007 הבקיע את שער הבכורה שלו בקריירה, בניצחון 1–0 על הפועל עכו, ובסך הכל בעונה זו כבש שער אחד ב-29 הופעות. בקיץ  הושאל להפועל עכו, במדיה ערך 31 הופעות וכבש שני שערים.

בקיץ  הושאל שינה למכבי אחי נצרת, ובסיום העונה עלה עם הקבוצה לליגת העל. ב-22 באוגוסט 2009 הבקיע את שער הבכורה שלו בליגת העל, בהפסד 1–2 להפועל פתח תקווה. ב-31 באוגוסט 2009 קרע שינה את הרצועה הצולבת וגמר את העונה. בקיץ  חתם בהפועל רמת גן, ובסיום העונה ירד עם המועדון לליגה הלאומית. בקיץ  הושאל שוב להפועל בני לוד, ובמהלך משחק מול קבוצתו הקודמת הפועל רמת גן, שנערך ב-20 באפריל 2012, גרם לקטטה בין אנשי שני המועדונים לאחר שהתגרה באוהדי הקבוצה היריבה. בית הדין של ההתאחדות לכדורגל העניש את שתי הקבוצות בהפחתת שלוש נקודות ממאזנן.

לאחר שתי עונות כמושאל בהפועל בני לוד שוחרר שינה ממכבי תל אביב בקיץ  וחתם בבית"ר תל אביב רמלה מהליגה הלאומית. בקיץ  שב לליגת העל כאשר חתם לעונה אחת בהפועל רעננה, במדיה שותף ב-11 משחקי ליגה. ב-16 ביולי 2015 חזר לקדנציה שלישית בהפועל בני לוד. ב-19 ביולי 2016 חתם במכבי נתניה, לאחר שירדה לליגה הלאומית, והיה שותף לעלייתה לליגת העל.

ב-25 במאי 2017 חתם שינה בהפועל ראשון לציון, במדיה שיחק עונה אחת, וב-16 ביולי 2018 חתם בהפועל מרמורק. ב-5 בנובמבר 2019 הודיע שינה על פרישה ממשחק פעיל.

## קישורים חיצוניים

* 
* מיכאל וייסרמן, הוכחתי מי זה יקיר שינה האמיתי, באתר דאבל פס, 13 ביוני 2012

## הערות שוליים

קטגוריה:כדורגלנים ישראלים
קטגוריה:בלמי כדורגל ישראלים
קטגוריה:כדורגלני מכבי תל אביב
קטגוריה:כדורגלני הפועל בני לוד
קטגוריה:כדורגלני הפועל עכו
קטגוריה:כדורגלני מכבי אחי נצרת
קטגוריה:כדורגלני הפועל רמת גן
קטגוריה:כדורגלני בית"ר תל אביב רמלה
קטגוריה:כדורגלני הפועל רעננה
קטגוריה:כדורגלני מכבי נתניה
קטגוריה:כדורגלני הפועל ראשון לציון
קטגוריה:כדורגלני הפועל מרמורק
קטגוריה:כדורגלני חופים ישראלים
קטגוריה:שחקני נבחרת ישראל בכדורגל חופים
קטגוריה:ראשון לציון: כדורגלנים
קטגוריה:ישראלים שנולדו ב-1985
אנג'לקורפס

ממוזער
**אנג'לקורפס** (**Angelcorpse**) הייתה להקת בלאקנד דת' מטאל מקנזס סיטי שבארצות הברית, שנוסדה בשנת 1995 על ידי הבסיסט לשעבר 
בלהקת אורדר פרום כאוס, פטה הלמקמפ. 

## היסטוריה
הלהקה נוסדה בשנת 1995 בהרכב של פטה הלמקמפ (שירה וגיטרה בס), ג'נה פלוביקי (גיטרה) וג'ון לונגסטרת' (תופים), והקליטה דמו בשם *Goats to Azazel* שהוביל אותם לחתימת חוזה עם חברת התקליטים Osmose Productions. אלבום הבכורה של הלהקה, *[[Hammer of Gods]]*, יצא לאור שנה לאחר מכן, ואחריו הצטרף ללהקה הגיטריסט ביל טיילור שהיה חלק מהאלבום הבא של הלהקה, *[[Exterminate]]*. לאחר מכן הצטרף המתופף טוני לאורנו אבל טיילור עזב. בשנת 2006 הלהקה התאחדה והקליטה אלבום חדש - *[[Of Lucifer and Lightning]]*. בשנת 2009 הלהקה הכריזה על פיצול והתפרקה.

## דיסקוגרפיה
*(1996) Hammer of Gods
*(1998) Exterminate
*(1999) The Inexorable
*(2007) Of Lucifer and Lightning

## חברי הלהקה
### הרכב סופי
*פטה הלמקמפ - שירה, גיטרה בס
*ג'נה פלוביקי - גיטרה
*ג'ון לונגסטרת' - תופים

### חברי עבר
*טוני לאורנו - תופים
*ביל טיילור - גיטרה

## קישורים חיצוניים
 

## הערות שוליים

קטגוריה:להקות דת' מטאל
קטגוריה:להקות בלאק מטאל
קטגוריה:להקות אמריקאיות
סעדיה פז

[קברו של סעדיה פז בחלקת השומר ב[בית הקברות כפר גלעדי - תל חי|בית הקברות של כפר גלעדי|שמאל|ממוזער|250px]]
סעדיה פז כמוכתר מרחביה (1912)|שמאל|ממוזער|250px
**סעדיה פז** (19 בינואר 1882 ברית המועצות - 12 בדצמבר 1961 חיפה) היה פעיל בתנועת פועלי ציון. עלה לארץ ישראל במסגרת העלייה השנייה. מראשוני החברים בארגונים בר גיורא והשומר. ממתיישבי אום ג'וני, הקואופרציה במרחביה ותל עדשים. יד ימינו של יהושע חנקין בגאולת הקרקעות.

## ביוגרפיה
סעדיה פז נולד ב-1882 בשאמובו שבפלך מוהילב של האימפריה הרוסית כסעדיה גולדברג לאביו אברהם גולדברג ולאימו גנסיה (מבית יפה). הבית בו גדל היה חרדי ופז נשלח בצעירותו ללמוד בחדר. ב-1897 נשלח ללמוד בישיבה במינסק, שם נחשף לפעילים ציונים שהביאוהו להצטרף לפעילות בתנועת פועלי ציון. כך, בנוסף ללימודיו בישיבה, עסק בפעילות ציונית ובמקביל למד את השפה הרוסית וכן לימודים כלליים אלמנטריים.

בנובמבר 1904 עלה לארץ ישראל, במסגרת העלייה השנייה, והחל לעבוד כפועל חקלאי בזכרון יעקב, פתח תקווה ובת שלמה. שם פגש את ישראל שוחט ואיתו גיבש את הרעיון לבנות כח שמירה יהודי. את יישום הרעיון הלכה למעשה ביצע פז במסגרת הקולקטיב בסג'רה כחבר הארגון המחתרתי בר גיורא. בהמשך, הצטרף לארגון השומר והיה חבר בארגון החורש. לאחר סג'רה, עבר פז לעבוד במסחה ומשם עבר לאום ג'וני, לקואופרציה במרחביה. ב-1916 רכש המשרד הארצישראלי את אדמות תל עדשים ואנשי השומר עברו להתיישב שם.

בתקופת מלחמת העולם הראשונה הפעיל את קשריו במוסדות השלטון על מנת להקל על היישוב ולבטל גזירות. ב-1917, כשהחל גירוש תל אביב, הגיש עזרה למגורשים שהגיעו לגליל. כשנחשפה מחתרת ניל"י, נאסר ונשלח לבית סוהר בנצרת ובדמשק, שם עונה והועמד למשפט באשמת בגידה. בית המשפט אומנם זיכה אותו אך הורה לגייסו לצבא העות'מאני, שם שירת בתפקיד עורפי. עם סיום המלחמה חזר ארצה.

עיקר תרומתו של פז לתנועה הציונית הייתה עזרתו ליהושע חנקין בגאולת הקרקעות בתקופה בה עבד בחברת הכשרת היישוב. תפקידו העיקרי היה לסייר בין כפרי הערבים, לקשור קשרים עם אנשי הכפרים, לקדם את תהליכי הרכישה, לפשר במקרים של סכסוכים ולדאוג להוצאת האריסים מהאדמות. לאחר הקמת המדינה המשיך לעבוד בחברה עד פרישתו לגמלאות.

בשנת 1960 זכה פז באזרחות לשם כבוד בעיר לחיפה.

על שמו קרוי רחוב בחיפה.

## חייו האישיים
ב-1916 התחתן עם גיטל לינבסקי. לאחר שנפטרה בחיפה ב-1933, נשא ב-1936 את יפה זופמן. הובא למנוחות בחלקת "השומר" בבית הקברות בכפר גלעדי. נכדו היה חוקר האסלאם ראובן פז.

## כתביו
* סעדיה פז, **זכרונות**, הוצאת "חיפה", 1963
* סעדיה פז, **מזיכרון לסג'רה**, ספר השומר, הוצאת דביר, 1957, עמודים 106–108

## קישורים חיצוניים

* 
* סיפור הקואופרציה באתר "החצר הגדולה במרחביה"
* 
* 

## הערות שוליים

קטגוריה:חברי פועלי ציון
קטגוריה:אנשי השומר
קטגוריה:יקירי חיפה
קטגוריה:אישים הקבורים בחלקת השומר בכפר גלעדי
קטגוריה:מרחביה: אישים
קטגוריה:אנשי העלייה השנייה
קטגוריה:גירוש תל אביב: אישים
קטגוריה:אזרחי כבוד של חיפה
קטגוריה:ישראלים ילידי האימפריה הרוסית
קטגוריה:ישראלים שנולדו ב-1882
קטגוריה:ישראלים שנפטרו ב-1961
צ'ייס סטיין

**צ'ייס סטיין** (באנגלית: **Chase Stein**) הוא דמות בדיונית של גיבור-על המופיע בחוברות הקומיקס Runaways ביקום מארוול קומיקס. דמותו הופיעה לראשונה בחוברת *Runaways #1* מיולי 2003, ונוצרה בידי הכותב בריאן ק. ווהן והמאייר אדריאן אלפונה.

צ'ייס סטיין נולד לוויקטור ולג'אנט, ממציאים המיומנים ברובוטיקה ובייצור כלי נשק, וחברים בקבוצת "להקת האריות". להקת האריות כרתו ברית עם גזע הענקים העוצמתי "גיבורים", שבניהם יזכו לחיות כשכדור הארץ ייחרב - בהם צ'ייס. בניגוד לתקוותיהם של הוריו, צ'ייס לא הלך בדרכם המדעית אלא נעשה ספורטאי, מה שגרם לאביו להכות אותו לעיתים קרובות. ביום הולדתו השישה-עשר, צ'ייס ביקש ואן. בזמן זה, הוא גילה מקום מחבוא סודי בשם "ההוסטל". 

לאחר שככל הנראה דרס את דודו, צ'ייס היה עד לצד ניקו מינורו, אלכס ויילדר וגרטרוד יורקס כשהוריהם הרגו ילדה חפה מפשע. הוא גנב מאביו כפפות מיוחדות ומשקפי רנטגן, ולאחר שחילצו את מולי הייז ואספו את קרולינה דין, ילדים של חברים בלהקת האריות - Runaways - ברחו להוסטל, שם צ'ייס זכה לכינוי "טוקבק". הוא עזר בקרבות נגד להקת האריות ובמשימות שונות, ופיתח מערכת יחסים רומנטית עם גרטרוד. כאשר גרטרוד מתה, היא העבירה את הקשר הטלפתי שלה לאולד לייס אל צ'ייס, שלאחר ויכוח עם ניקו מה לעשות עם גופתה ברח, ולקח איתו את אולד לייס, טבעת הפענוח וספר זימון לגיבורים. הוא חזר בגישה אפלה יותר, ובסופו של דבר בגד בצוות. הוא גנב את מטה האחד ונטרל את ויקטור מנצ'ה, והלך לנסות להקריב את נשמתו לגיבורים כדי להחיות את גרטרוד. צ'ייס חזר לצוות, ולאחר שנראה כי אולד לייס נהרג, נדרס כשרדף אחרי ילדה שדמתה לגרטרוד. 

בעזרת אקדמיית האוונג'רס, ה-Runaways החזירו את אולד לייס, שכלל לא מת. צ'ייס וניקו נחטפו לעולם הרצח החדש של ארקייד לצד עוד 14 גיבורים בני-נוער, שם נאלצו להילחם ביניהם עד המוות. צ'ייס הפך לדארקהוק, אך לבסוף החזיר את הקמע לדארקהוק המקורי. כאשר ארקייד חשף את הנעשה, צ'ייס הפר את ברית השתיקה של הניצולים, וניצל את האירועים לצורכי פרסום. עם שאר הניצולים, הוא הסתנן לקבוצת אדוני הרשע, ולבסוף חזר עם ניקו ל-Runaways.

את דמותו של צ'ייס סטיין בסדרת הלייב אקשן "הבורחים" מגלם השחקן גרג סולקין.

## קישורים חיצוניים
* דף הדמות באתר הרשמי של מארוול קומיקס
* דף הדמות בפרויקט פאנדום של מארוול קומיקס

קטגוריה:דמויות מתוך קומיקס
קטגוריה:גיבורי-על במארוול קומיקס
מקטע פליטה

בפיזיולוגיה של הלב, **מִקְטַע פְּלִיטָה** הוא מדד לתפקוד הסיסטולי של הלב, והוא מוגדר כיחס שבין נפח הפעימה לנפח החדר כשהוא מלא בדם. מדד זה נמדד על פי רוב באקוקרדיוגרפיה, ובמידה שהוא נמוך, הוא יכול להעיד על אי-ספיקת לב סיסטולית ועל חומרתה.

מקטע הפליטה מחושב לפי היחס בין נפח הפעימה לנפח החדר בסוף הדיאסטולה. נפח הפעימה הוא למעשה ההפרש בין נפח החדר בסוף הדיאסטולה, שהוא נפח החדר כאשר הוא מלא בדם, לנפח החדר בסוף הסיסטולה, שהוא נפח החדר לאחר פליטת הדם מן החדר. בצורה מתמטית: EF = \frac {SV}{EDV} = \frac {EDV - ESV}{EDV}, כאשר EF הוא מקטע הפליטה, SV הוא נפח הפעימה, EDV הוא נפח החדר הסוף-דיאסטולי ו-ESV הוא נפח החדר הסוף-סיסטולי.

טווח הערכים התקין למקטע הפליטה נע בין 55% ל-70%. על מנת להגדיר אי-ספיקת לב עם תפקוד סיסטולי ירוד, על מקטע הפליטה להיות נמוך מ-40%. כאשר מקטע הפליטה נמוך מ-25% תתלווה לכך לרוב הסתמנות מתמדת של אי-ספיקת לב, למשל קוצר נשימה קבוע.

אף שאקוקרדיוגרפיה היא השיטה הנפוצה ביותר למדידת מקטע פליטה, ניתן למדוד מקטע פליטה באמצעי דימות נוספים כטומוגרפיה ממוחשבת, דימות תהודה מגנטית, מיפוי לב ומיפוי MUGA או בצנתור לב. באקוקרדיוגרפיה נמדדים נפחי החדר בסוף הדיאסטולה ובסוף הסיסטולה וכך מחושב מקטע הפליטה. לחלופין, הערכה של רופא מיומן ללא חישוב מדויק נמצאה בהתאמה גבוהה לערכו של מקטע הפליטה המחושב.

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:פיזיולוגיה
קטגוריה:לב
שמואל אביגדור תוספאה

רבי **שמואל אביגדור תּוֹסְפָאָה** (**רבינוביץ**) (תקס"ו, 1806, סלונים – י"ט בניסן תרכ"ו, 4 באפריל 1866, קרלין) היה רב ליטאי, רבן של קרלין וערים נוספות, שנקרא על שם חיבורו הגדול **תנא תוספאה** על התוספתא, שחלקו, **מנחת ביכורים**, נדפס במהדורת התוספתא של ש"ס וילנא.

## ביוגרפיה
נולד בסלונים בשנת תקס"ו לרב אברהם, נסמך לרבנות כבר בגיל חמש עשרה. למד אצל רבי בנימין דיסקין, שנעשה לימים גיסו (שניהם היו חתנים של הגביר ר' משה פלושער מגרודנא). בשנת תקפ"ג, בהיותו בן שבע עשרה, כתב את ספרו הראשון "אהל עדות" על משנה תורה לרמב"ם. נישא לבתו של רבי צבי ברוידא (רבם של רבי ישראל מסלנט ורבי אלכסנדר משה לפידות).

כיהן ברבנות עיירות וערים שונות במרחב הליטאי: לרבנותו הראשונה התמנה בגיל שמונה עשרה (תקפ"ד) בפורשטט (פרוור של הורדנה, שנודע בספרות העברית בכינוי "אחורי נהר" (אחו"נ)), בה כיהן לפחות עד שנת תקצ"ד; לרבנותו בסוויסלוץ' התמנה לכל המאוחר בתקצ"ט וכיהן בה עד ה'תר"י; כיהן גם בקובלין; בשנים תרי"א-תרי"ב כיהן כרבה של אוגוסטוב, אותה עזב לאחר מאבק עם אחד מתקיפי העיר. ובשנים תרי"ג-תרט"ו כרבה של נעשוויז.

בקיץ תרט"ו (1855) התמנה כרבה של קרלין, שהקהילה היהודית בה הייתה ממתנגדי החסידות, אך התקיימה בה קהילה חסידית גדולה, והוא נודע בהתנגדותו לחסידות. בכהונתו בקרלין המשיך אחת עשרה שנים עד לפטירתו בי"ט בניסן תרכ"ו, 4 באפריל 1866.

## חיבוריו
ספרו "תנא תוספאה" (וילנה תקצ"ז, תר"א; ורשה תר"ט) על התוספתא, כלל את החיבורים: **מנחת ביכורים** - ביאורים לדברי התוספתא, **מצפה שמואל** - מראי מקום לסוגיות מקבילות וכדומה, **עיטור ביכורים** - חידושים על התוספתא, ואת הגהות הגר"א על התוספתא. במהדורת דפוס וילנא של התוספתא נדפסו חיבוריו "מנחת ביכורים" ו"מצפה שמואל" על גיליון התוספתא, והועתקו גם הגהות הגר"א.

מלבד ה"תנא תוספאה", שהיה גולת הכותרת של מפעלו התורני, תוספאה חיבר גם ספר שו"ת בשם "שאילת שמואל" (יוהנסבורג תרי"ח); "חידושי הלכות" על הלכות פסח וביאור על הגדה של פסח; "כלילות שמואל" - ספר כללים; וספר דרשות בשם "שארית הפליטה". יתר כתביו אבדו בשריפה.

## לקריאה נוספת
* מרדכי נדב, 'ר' שמואל אביגדור תוספאה', בתוך: זאב רבינוביץ ואחרים (עורכים), **פינסק**, כרך א (תל אביב, חיפה תשל"ג), עמ' 290–292
*ספר רבותינו שבגולה (ב' חלקים), תולדות רבני ליטא, מאת הרב משה זעירא

## קישורים חיצוניים
* משה צינוביץ, "רבני אוגוסטוב": 'הרב הגאון ר' שמואל אביגדור תוספאה – הרב השלישי', בתוך: י. אלכסנדרוני (עורך), **ספר יזכור לקהילת אוגוסטוב והסביבה**, תל אביב: ארגון יוצאי אוגוסטוב והסביבה בישראל, תשכ"ו, עמ' 91–92 (, תמונות 95–96)
* 
* 
;חיבוריו
* 
* 
* 
* 
* 
* 

## הערות שוליים

קטגוריה:רבנים ליטאים
קטגוריה:רבנים בלארוסים
קטגוריה:מחברי ספרי שו"ת
קטגוריה:פרשני התוספתא
קטגוריה:קרלין: רבנים
קטגוריה:סוויסלוץ': רבנים
קטגוריה:פרשני הגדה של פסח
Technology (אלבום)

**Technology** (מאנגלית: **טכנולוגיה**) הוא אלבום הבכורה של להקת הדת' מטאל קרימסון דת'. האלבום יצא לאור בשנת 2004.

## רשימת שירים
כל השירים נכתבו והולחנו על ידי להקת קרימסון דת'.

## מבצעים
**קרימסון דת**'
*גיינר ולנסיה - שירה, גיטרה
*אדגר רודריגז - גיטרה
*קרלוס דלגדו - גיטרה בס
*רפאל קובליס - תופים

## קישורים חיצוניים

* האלבום באתר הרשמי של הלהקה
* האלבום באתר Encyclopaedia Metallum

קטגוריה:אלבומי בכורה מ-2004
קטגוריה:אלבומי דת' מטאל
קרולינה דין

**קרולינה דין** (באנגלית: **Karolina Dean**) היא דמות בדיונית של גיבורת-על חייזרית המופיעה בחוברות הקומיקס Runaways ביקום מארוול קומיקס. דמותה הופיעה לראשונה בחוברת *Runaways #1* מיולי 2003, ונוצרה על ידי הכותב בריאן ק. ווהן והמאייר אדריאן אלפונה.

קרולינה דין היא בתם של פרנק ולזלי דין, זוג שחקנים הוליוודיים, שלמעשה היו פורעי חוק חוצניים שהוגלו מכוכב הלכת שלהם, מאג'סדיין. זהותה האמיתית של קרולינה כחייזרית הוסוותה באמצעות צמידי בריאות מיוחדים, לכאורה בגלל אלרגיה לפניצילין. פרנק ולזלי הצטרפו ל"גאווה", אגודת סתרים המתכנסת כל שנה והורגת ילד כקורבן עבור גזע "הגיבורים". יום אחד, שאר ילדי "הגאווה" הקטנים יותר ממנה סיפרו לה, כי ראו את הוריהם מקריבים ילדה חפה מפשע כקורבן. היא ברחה איתם, והם הפכו לקבוצת Runaways. כאשר אלכס ויילדר שכנע אותה להוריד את הצמיד. היא גילתה על מוצאה הסודי ועל כוחותיה. כאשר הקבוצה קיבלה כינויים, כינויה של קרולינה היה "לוסי ברקיע", בהרמז לשיר "לוסי ברקיע היהלומים" ובהתייחסות למראה הייחודי של קרולינה.

לאחר הבסת הגאווה והגיבורים, ה-Runaways נשלחו בידי קפטן אמריקה למשפחות אומנה, אך קרולינה ארגנה פגישה מחודשת והם ברחו שוב. קרולינה נלחמה תחת מנהיגות הדה פקטו של ניקו מינורו, ובסופו של דבר יצאה מהארון כלסבית כשניסתה לנשק את ניקו. זמן קצר לאחר מכן, הסקרול קסווין נוחת על פני כדור הארץ, ואומר לקרולינה כי הוריהם קבעו כי יהיו זוג למניעת מלחמות בין שני הגזעים. קסווין משנה צורה לאישה, והם נוסעים למאג'סדיין לחתונה. החתונה נקטעת, והזוג מתרסקות בכדור הארץ ליד ההוסטל של ה-Runaways, בדיוק בזמן להצלת מולי הייז.

לאחר מותה של גרטרוד, קסווין מצטרף לקבוצה באופן רשמי. מאוחר יותר, הנרי פיטר גייריק מטעם סוכנות S.W.O.R.D חוטף את קרולינה וחייזרים אחרים על פני כדור הארץ. היא שוחררה לצד השאר, ועזרה להגן על בסיס S.W.O.R.D ממתקפה והוחזרה לכדור הארץ בידי אביגיל בראנד. כאשר ניקו וצ'ייס סטיין נחטפו בידי ארקייד, מולי שמה לב והלכה עם קרולינה לבקש עזרה מהאנק פים. כאשר ניקו וצ'ייס שוחררו ולאחר מותו של ארקייד, קרולינה ומולי הלכו לבקר אותם.

את דמותה של קרולינה דין בסדרת הלייב אקשן "הבורחים" מגלמת השחקנית וירג'יניה גרדנר.

## קישורים חיצוניים
* דף הדמות באתר הרשמי של מארוול קומיקס
* דף הדמות בפרויקט פאנדום של מארוול קומיקס

קטגוריה:דמויות מתוך קומיקס
קטגוריה:גיבורי-על במארוול קומיקס
קטגוריה:דמויות להט"ביות
הפיגוע במקדש השן (1998)

**הפיגוע במקדש השן** התרחש ב-25 בינואר 1998, כאשר משאית תופת התפוצצה בסמוך לחזית מקדש השן בעיר קאנדי שבסרי לנקה. את הפיגוע ביצעו טיגריסי השחרור של טאמיל אילם, כחלק ממלחמת האזרחים בסרי לנקה. בפיגוע נהרגו 14 בני אדם, ולמעלה מ-25 נפצעו.

## רקע
מאז 1983 הייתה סרי לנקה שרויה במלחמת אזרחים, כחלק ממלחמת האזרחים בסרי לנקה בין הרוב הסינהלי והבודהיסטי לבין המיעוט הטמילי-הינדי. ב-1995 הצליח צבא סרי לנקה להשתלט על חצי האי ג'אפנה, שהיה נתון עד אז בשליטתם המורדים, אנשי טיגריסי השחרור של טאמיל אילם. בתגובה, כבשו המורדים את העיר מולאיטיבו, והחלו בסדרה של פיגועי התאבדות נגד מטרות צבאיות ואזרחיות. במאי 1997 פתח הצבא במבצע ניצחון מובטח, שמטרתו להשתלט על הדרכים המובילות לחצי האי ג'אפנה.

הטיגריסים הטמילים בחרו במקדש השן כיעד לפיגוע ממספר טעמים. ראשית, מדובר באתר הבודהיסטי החשוב ביותר בסרי לנקה. פרט לחשיבות הדתית של המקדש, יש לו גם חשיבות לאומית רבה, שכן לפי המסורת הסינהלית, מי שמחזיק בשרידי השן של הבודהה, השמורים במקדש, שולט בסרי לנקה כולה. גם עיתוי הפיגוע, ב-25 בינואר 1998, לא היה מקרי. ב-4 בפברואר עתידה הייתה סרי לנקה לציין 50 שנים לעצמאותה מבריטניה, באירוע בעיר קאנדי במעמד הנסיך צ'ארלס, ולקראת האירוע ניסתה הממשלה ככל יכולתה להציג לעולם את שליטתה במצב חרף מלחמת האזרחים. 

## הפיגוע
בבוקר ה-25 בינואר הגיעו לקאנדי שלושה אנשי הטיגריסים השחורים, יחידת המחבלים המתאבדים של הטיגריסים הטמילים, במשאית עמוסה חומר נפץ. כשהגיעו לרחוב בו שוכן המקדש החלו לירות לעבר החיילים שניצבו בו, ולבסוף, בשעה 6:10, התנגשו חזיתית בשער המקדש, מה שהפעיל את חומר הנפץ. על פי ההערכות, המשאית הכילה 300 עד 400 ק"ג של חומר נפץ. פרט לשלושת המחבלים המתאבדים, נהרגו בפיגוע 13 עוברי אורח, בהם פעוט בן שנתיים. אדם נוסף, שהיה עד ראייה לפיגוע, לקה בלבו ומת. בנוסף, למעלה מ-25 בני אדם נפצעו. הפיגוע גרם להרס רב למבנים בסביבה. המקדש עצמו סבל מנזק בגג ובחזית, והשער נהרס לחלוטין, אך החלקים הפנימיים שלו, ובכלל זה השן הקדושה עצמה, נותרו ללא פגע. ההדף שיצר הפיצוץ היה כה רב, עד כי גם במרחק של 5 ק"מ ממקום הפיגוע נשברו זכוכיות.

## השלכות הפיגוע
הפיגוע עורר זעם רב בציבור. שעות לאחר הפיגוע התגודדו המונים סביב המקדש, והעלו באש מרכז תרבות הינדי ומספר כלי רכב. המשטרה פיזרה את המפגינים בגז מדמיע. הנשיאה צ'נדריקה קומרטונגה, וכן מנהיגים מקומיים, הפצירו בתושבים לא לפגוע בטמילים חפים מפשע, ולמחרת נרגעו הרוחות בעיר.

למחרת הפיגוע החליטה ממשלת סרי לנקה להוציא את הטיגריסים הטמילים מחוץ לחוק. הממשלה אמנם נלחמה בהם מזה 15 שנה, אך נמנעה מלהכריז עליהם כארגון טרור, לאור עמדתה לאורך השנים לפיה ניתן יהיה לאפשר את פעילותו של הארגון כתנועה פוליטית. באותו היום נטל שר ההגנה אנורודהה ראטוואטה את האחריות למחדל האבטחתי שאפשר את הפיגוע, והתפטר מתפקידו. אירועי יום העצמאות שהיו אמורים להיערך בקאנדי נערכו בסופו של דבר בבירה קולומבו. 

מקדש השן נפתח מחדש לציבור ב-10 בפברואר, אך שיקומו נמשך כשנה וחצי, והושלם רק באוגוסט 1999. הגג נבנה מחדש, וכך גם מספר פסלים שהיו בחצר ונהרסו. במהלך עבודות השיקום והשחזור במקדש נתגלו מספר ציורי קיר מהמאה ה-18, שקיומם לא היה ידוע עד אז.

ב-2003 הועמדו לדין שישה אנשי הטיגריסים הטמילים שהיו מעורבים בפיגוע. על שלושה מהם נגזר עונש מוות, על שניים נגזרו 680 שנות מאסר ועל השישי נגזרו 490 שנות מאסר.

פיגוע במקדש השן
פיגוע במקדש השן
פיגוע במקדש השן
מקדש השן
מקדש השן
מקדש השן
מקדש השן
קסווין

**קסווין** (באנגלית: **Xavin**) הוא דמות בדיונית של גיבור-על חייזרי שהופיע בחוברות הקומיקס Runaways ביקום מארוול קומיקס. דמותו הופיעה לראשונה בחוברת *Runaways Vol.2 #7* מאוקטובר 2005, ונוצרה בידי הכותב בריאן ק. ווהן והמאייר אדריאן אלפונה.

קסווין הוא פרט מגזע הסקרול משני-הצורה, הנתפסים לרוב כדמויות רעות ביקום מארוול. קסווין הוא בן/בת זוגה של קרולינה דין הלסבית, אליה שודך. למעשה, כלל לא ידוע האם קסווין הוא זכר או נקבה, אך לרוב מיוחס בצורת-דיבור זכר. אומנם הוא חי, אם כי לא מופיע יותר בפרסומי הקומיקס היות שהקריב את עצמו למען קרולינה.

## ביוגרפיה בדיונית
### מקור, קרולינה וה-Runaways
בעבר, החייזרים מגזע המאג'סדיין פרנק ולזלי דיין הוגלו מכוכב הלכת שלהם, והגיעו לכוכב לכת בו נתקלו באביו של קסווין, הנסיך דז'אן, שרצה לכבוש את כדור הארץ. פרנק ולזלי הצילו את כדור הארץ, וזאת כי נתנו לדז'אן את מיקום כוכב הלכת שלהם. כדי להראות שלא שיקרו הם הבטיחו לדז'אן שבנו יינשא לבתם, בהנחה שקסווין ימות במלחמת מאג'סדיין-סקרול הקרובה. לאחר 15 שנים של מלחמה, קסווין הגיע לכדור הארץ בתקווה ולהתחתן עם בתם, קרולינה דין, ולעצור את המלחמה. קסווין ניסה לשכנע את קרולינה להיות כלתו, ונלחם ורדף אחריה. כשאמרה לו שהיא אינה נמשכת לגברים, קסווין שינה צורה לאישה והם עזבו למאג'סדיין. 

טקס החתונה נפסק בקרב שמתחולל, וקרולינה וקסווין נמלטו ממאג'סדיין לפני חורבנו. הם חזרו לכדור הארץ כדי לעזור בהצלת מולי הייז, בקרב שבו קסווין מתחזה לניקו מינורו וסופג קליע שיועד אליה. בגלל יכולותיו, הוא שורד. בשהותו בקבוצה, קסווין היה די מנודה משאר הקבוצה, אך התיידד עם מולי ונעשה יריבם של ניקו ושל ויקטור מנצ'ה. למורת רוחה של קרולינה, קסווין חוזר לצורתו הזכרית בכל קרב. במסע בזמן ל-1907, התגלה שכאשר קסווין מאבד שליטה או נמצא תחת לחץ רגשי, הוא חוזר לצורתו כנקבה.

### פלישה סודית, שבוי בחלל

כאשר קסווין והקבוצה חזרו מ-1907, קסווין גילה שהם נמצאים באמצע פלישת הסקרול לכדור הארץ. הוא ניסה לעשות שלום, בנימוק שהפולשים הם "קיצוניים דתיים". הוא נדחה, וקיבל הודעה שה-Runaways על הכוונת; לאחר שאמר לניקו להסתיר אותם, הוא ברח לחפש את האלקלינג בניסיון אחרון ליצור שלום. הוא מוצא את האלקלינג פצוע, וזאת לאחר שהדף ניסיון התנקשות בחייו מטעם המלכה ורנקה עצמה. בכך שעזר להאלקלינג, קסווין נתפס באימפריית הסקרול כבוגד.

מאוחר יותר, קבוצת ניצולים ממאג'סדיין באו ללכוד את קרולינה. אחרי שתקפו את ה-Runaways שוב ושוב, קסווין הבין שהם יפסיקו רק כשיקבלו את קרולינה. קרולינה הלכה עם המאג'סדיינים, אך הקבוצה הופתעה לראות את קרולינה המובסת מאחוריהם; בחללית, מתגלה כי קסווין שינה צורה לקרולינה, וזאת כדי להגן עליה גם במחיר ספיגת העונש.

## קישורים חיצוניים
* דף הדמות בפרויקט פאנדום של מארוול קומיקס

## הערות שוליים

קטגוריה:דמויות מתוך קומיקס
קטגוריה:גיבורי-על במארוול קומיקס
קטגוריה:דמויות להט"ביות
המוזיאון הפתוח עומר

200px|ממוזער|שמאל|חלק מפינת המשחקים לילדים וחלק מאוסף המכוניות במוזיאון הפתוח, שבעומר
**המוזיאון הפתוח של עומר** היה מוזיאון לאמנות, בפארק התעשייה בעומר. המוזיאון הכיל גן פסלים, עם תערוכות מתחלפות, גלריה גדולה לתערוכות מתחלפות, בעיקר מתחומי הציור והפיסול, תערוכה קבועה של כלי רכב אספנות, שתי פינות מיצגים אינטראקטיביים לילדים וכיתת לימוד.

המוזיאון הוקם בידי סטף ורטהיימר, במתכונת דומה למוזיאון הפתוח של תפן.
בשנת 2018 נסגר המוזיאון ואוחד עם המוזיאון הפתוח תפן.

## קישורים חיצוניים

* 

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
עומר
עומר
עומר
קטגוריה:עומר
עומר
ולדימיר דרידה

**ולדימיר דרידה** (בצ'כית: **Vladimír Darida**; נולד ב-8 באוגוסט 1990) הוא כדורגלן צ'כי המשחק כקשר בקבוצת הכדורגל הראדץ קראלובה. בעבר שיחק בנבחרת צ'כיה ואף היה הקפטן שלה.

בשנת 2017 נבחר דרידה ככדורגלן השנה בצ'כיה.

## קריירת מועדונים

דרידה נולד בעיר סוקולוב שבצ'כיה. הוא התפתח במערכת הנוער של ויקטוריה פלזן, בה גם ערך את הופעת הבכורה המקצוענית שלו. בשנת 2011, הוא הושאל לקבוצת עיר הולדתו באניק סוקולוב. ב-2013, הוא חתם בשורות פרייבורג. מהבונדסליגה. ב-2 בנובמבר 2014, הוא כבש לזכות קבוצתו בבעיטת פנדל את השער היחיד במשחק החוץ מול פ.צ. קלן, שער שהיה ליחידי במשחק והוביל לניצחון קבוצתו לאחר 10 משחקים רצופים ללא ניצחון. עד לסיום עונת 2014/15 הבקיע דרידה שישה שערי ליגה, אך לא הצליח למנוע את נשירתה של פרייבורג לבונדסליגה השנייה.

בקיץ 2015 חתם דרידה בהרטה ברלין לאחר ירידת הליגה עם פרייבורג. דרידה הפך באופן מיידי לשחקן חשוב בהרטה ברלין, ורשם עמה מספר עונות בחלק העליון של הטבלה, לצד עונות אחרות במרכז הטבלה ובתחתיתה. בעונת 2016/17 דרידה הצטיין במיוחד, ובזכות כך אף נבחר ככדורגלן השנה בצ'כיה לשנת 2017. בעונת 2021/22 דרידה, בעונתו השביעית במועדון, היה חלק מעונה חלשה של הרטה, בה סיימה רק במקום ה-16 וניצלה מירידה לאחר ניצחון במפגש כפול על המבורג במשחקי מבחן.

את עונת 2022/23 החל דרידה בהרטה ברלין, אך לאחר ששיחק רק שלושה משחקים עד לפגרת החורף, חתם בדצמבר 2022 באריס סלוניקי מליגת העל היוונית בכדורגל. עד לסיום עונת 2022/23 דרידה הבקיע חמישה שערי ליגה ב-21 הופעות במדי אריס סלוניקי, וסייע לה לסיים במקום החמישי בליגה. דרידה המשיך להיות שחקן הרכב קבוע גם בעונת 2023/24, בה הבקיע שלושה שערים עבור אריס סלוניקי, וסיים עמה שוב במקום החמישי בליגה.

## קריירה בינלאומית
ב-28 במאי 2012, הוכרז רשמית שדרידה נמנה עם סגל נבחרת צ'כיה לטורניר יורו 2012, הוא החליף את המגן הפצוע דניאל פודיל. במשחק רבע הגמר במסגרת היורו, מול פורטוגל, הוא שיחק בפעם השנייה בלבד במדי נבחרתו, ובפעם הראשונה במשחק רשמי, אחרי שפתח בהרכב במקומו של תומאש רוזיצקי הפצוע. הוא הוחלף בדקה ה-61, על ידי יאן רזק, כאשר נבחרתו הפסידה בתוצאה 0–1 בסיום המשחק.

דרידה נכלל בסגל נבחרת צ'כיה גם ליורו 2016 בו צ'כיה לא צלחה את שלב הבתים, וליורו 2020 בו שימש כקפטן הנבחרת הצ'כית, שהגיעה לשמינית הגמר, שם הודחה על ידי הולנד. בתום יורו 2020 פרש דרידה מנבחרת צ'כיה.

## תארים
ויקטוריה פלזן:
* ליגת העל הצ'כית (2): 2010/2011, 2012/2013
* הגביע הצ'כי: 2009/10
* הסופר קאפ הצ'כי: 2011
אישי:
* כדורגלן השנה בצ'כיה: 2017

## קישורים חיצוניים

קטגוריה:כדורגלנים צ'כים
קטגוריה:קשרי כדורגל צ'כים
קטגוריה:פלזן: כדורגלנים
קטגוריה:כדורגלני ויקטוריה פלזן
קטגוריה:כדורגלני פרייבורג
קטגוריה:כדורגלני הרטה ברלין
קטגוריה:כדורגלני אריס סלוניקי
קטגוריה:כדורגלני נבחרת צ'כיה
קטגוריה:כדורגלני יורו 2012
קטגוריה:כדורגלני יורו 2016
קטגוריה:כדורגלני יורו 2020
קטגוריה:ספורטאים צ'כים בגרמניה
קטגוריה:ספורטאים צ'כים ביוון
קטגוריה:כדורגלני הראדץ קראלובה
קטגוריה:צ'כים שנולדו ב-1990
9K31 סטרלה-1

ממוזער|300px
**9K31 סטרלה-1** (ברוסית: **9К31 Стрела-1** (חץ), קוד דיווח נאט"ו: **SA-9 Gaskin**), היא מערכת טילי קרקע-אוויר מתוצרת ברית המועצות. זוהי מערכת ניידת לטווח קצר, נגד מטוסים מנמיכי טוס, המשגרת טילים המתבייתים על קרינה תת-אדומה. המערכת מורכבת משני משגרים הכוללים כל אחד זוג טילים מוכנים לשיגור, מותקנים על גבי רק"מ מסוג BRDM-2 (ברד"מ 2).

## פיתוח
טילי ה-9K31 פותחו בד בבד עם פיתוח טילי ה-9K32 סטרלה-2 (SA-7) בשנות ה-60 של המאה ה-20. שני הדגמים יועדו לשמש כטילי כתף, אך המפתחים נוכחו עד מהרה ביתרונותיו של ה-SA-7 כנשק נישא, ולכן שונו יעדי הפיתוח של ה-9K31 מנשק גדודי נישא אדם למערכת טילי קרקע אוויר מתנייעת שנועדה להשלים את היכולות של תותח הנ"מ ZSU-23-4.
התוצאה של שינוי יעדי התכנון התבטאה בין השאר בפחות מגבלות על משקל הטילים, מה שהוביל לתכנון טילים כבדים ומשוכללים בהרבה מה-SA-7. ההבדלים העיקריים בין הטילים מתבטאים בראש ביות גדול יותר, ראש קרב כבד פי שניים, מרעום קרבה ומערכת נחייה המאפשרת תמרון עדיף. התוצאה הסופית הייתה טיל כבד פי ארבעה, בעל טווח שאינו גדול בהרבה אך עם ביצועים משופרים.

## המשגר
לכל רכב חובר משגר ובו ארבעה טילים מוכנים לפעולה, אך ללא תחמושת לטעינה מחדש. טעינה מחדש נעשתה באופן ידני, בתהליך שארך כ-5 דקות. בזמן תנועה המשגר הוחזק במצב מונמך על מנת להקטין את הצללית של הרק"מ. בתנועה קרבית עם מדפים סגורים התצפית התאפשרה למפקד ולנהג באמצעות פריסקופים.

בברד"מ מספר שינויים: הצריחון הוחלף, הגלגלים המרכזיים הוסרו (בברד"מ 2 רגיל ישנם ארבעה זוגות גלגלים), הותקנו עבור המפקד והנהג אמצעי ראיית לילה, מערכת מיגון אב"כ הכוללת מפוח על לחץ. משגרי הטילים חוברו מצידי הצריחון.

המשקל הכולל של המערכת כ-7 טון, עם מנוע של 140 כוחות סוס ומערכת בקרת לחץ אוויר בצמיגים.

## חימוש
### טילים מדגם 9M31

הטילים המקוריים של המערכת, ה-9M31, בעלי טווח יעיל ממינימום 800–900 מטר ועד 4200–6500 מטר, בתלות בכיוון תנועת המטרה. הטיל יעיל כנגד מטרות שמהירותן אינה עולה על 220 מטר לשנייה (כ-800 קמ"ש או 430 קשר). במקור נועד הטיל לפגוע פיזית במטרה ("הקשה"), והכיל מרעום הקשה ומרעום מגנטי, אך בנוסף הותקן בטיל כגיבוי מרעום קרבה אופטי לפיצוץ במקרה של החטאה קרובה. הטיל מכיל גם מנגנון ביטחון, אשר נכנס לפעולה במידה והטיל לא התביית על מטרה בתוך 13–16 שניות, ומונע את פיצוצו כתוצאה מפגיעה.
הטיל משוגר באמצעות מטען נפץ קטן שמעיף אותו למרחק מטרים ספורים מהמשגר. בזמן השיגור מחובר לטיל תיל מתכתי קצר, אשר עם ניתוקו מהטיל מצית מנוע רקטי חד שלבי הפועל על דלק מוצק.

ראש הביות פועל באמצעות גבישי גלנה לא מקוררים, המגיבים לשינוי טמפרטורה היחסית לרקע השמיים האופייני לכלי טיס, בטכנולוגיה המכונה "ביות ניגוד תמונה אופטי" (באנגלית: optical photocontrast homing ברוסית: фотоконтрастное наведение). לטכנולוגיה זו יתרון מובהק על טכנולוגיות ביות תת-אדום במקרה של מטרות בעלות חתימת חום קטנה מאוד בחזית, אשר נעות לכיוון מערכת היירוט.

## ראו גם
* 9K32 סטרלה-2
* 9K34 סטרלה-3
* 9K35 סטרלה-10

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:טילי קרקע-אוויר רוסיים וסובייטיים
תומאס מקנזי

סר **תומאס נובל מקנזי** (באנגלית: **Thomas Noble Mackenzie**;  10 במרץ 1854 – 14 בפברואר 1930) היה פוליטיקאי ניו זילנדי ממוצא סקוטי ומגלה ארצות, שכיהן לתקופה קצרה כראש ממשלת ניו זילנד ה-18 ב-1912 ומאוחר יותר  כנציב העליון של ניו זילנד בלונדון.

## ראשית חייו
תומאס מקנזי נולד באדינבורו, סקוטלנד. משפחתו היגרה לניו זילנד ב-1858 בהיותו בן 4 והוא התחנך בבתי ספר בדנידין. הוא עבד כמודד וניסה לשלוח את ידו בחקלאות ובמסחר.

## חבר הפרלמנט
ב-1887 נבחר מקנזי לפרלמנט של ניו זילנד מטעם מחוז הבחירה של קלות'ה. ב-1896 הוא התפטר כדי לעסוק במסחר בבריטניה ונשאר שם למשך שלוש שנים. בשובו לניו זילנד הוא נבחר מחדש לפרלמנט וכיהן בפרלמנט ברציפות בין השנים 1900 – 1912 מטעם כמה מחוזות בחירה.

מקנזי היה גם חוקר ארצות בולט. הוא היה חבר במשלחות שיצאו בשנות השמונים והתשעים של המאה ה-19 בתחילת המאה ה-20 לחקור את אזורי הפרא בדרומו של האי הדרומי.

## שר וראש ממשלה
בינואר 1909 מונה מקנזי להיות שר התעשייה והמסחר, התיירות והבריאות, שימור הטבע והיערות בממשלתו של ג'וזף וורד. במאי אותה שנה הוא התמנה גם כשר החקלאות. בהמשך הוא כיהן כשר המכס, כשר החינוך וכשר הדואר. במאי 1912 הוא החליף את וורד בתפקיד ראש הממשלה ובמקביל כיהן כשר הקרקעות. בכל אופן, ביולי 1912 הוא נחל תבוסה בפרלמנט בהצבעת אי-אמון ומונה להיות הנציב העליון של ניו זילנד בלונדון. הוא שירת בתפקיד זה עד 1920  ובתקופה זו היה נציגה של ניו זילנד לשיחות השלום עם אוסטריה, בולגריה וטורקיה שהתקיימו ב-1919. כמו כן הוא היה חבר בוועדת החקירה לחקר האירועים במערכת גליפולי ובוועדה האימפריאלית לקברי מלחמה. במרץ 1921 הוא מונה להיות חבר המועצה המחוקקת (הבית העליון של הפרלמנט של ניו זילנד שהיה קיים אז).

## שנותיו האחרונות
ב-1916 קיבל מקנזי את התואר אביר מפקד של מסדר מיכאל הקדוש וג'ורג' הקדוש וב-1920 הוא קודם להיות אביר מפואר של המסדר.

בנו, קלות'ה מקנזי, התעוור בגליפולי ובמשך שנים עסק בפעילות למען עיוורים.

ב-1923 סייע מקנזי לארנסט ולנטין סנדרסון בהקמת אגודת ההגנה על ציפורי ניו זילנד והיה לנשיאה הראשון של האגודה.

תומאס מקנזי מת בדנידין ב-1930 ונקבר בבית הקברות הצפוני של העיר.

## קישורים חיצוניים

*  Brooking, Tom. "Mackenzie, Thomas Noble 1853–1930". Dictionary of New Zealand Biography. Ministry for Culture and Heritage. Retrieved 10 December 2011.
* 'MACKENZIE, Sir Thomas, G.C.M.G.', from An Encyclopaedia of New Zealand, edited by A. H. McLintock, originally published in 1966. Te Ara - the Encyclopedia of New Zealand, updated 10-Nov-11
* 

קטגוריה:קרטוגרפים
קטגוריה:ראשי ממשלת ניו זילנד
קטגוריה:שגרירי ניו זילנד
קטגוריה:שגרירים בממלכה המאוחדת
קטגוריה:מסדר מיכאל הקדוש וג'ורג' הקדוש: גבירות ואבירי הצלב הגדול
קטגוריה:מגלי ארצות ניו זילנדים

קטגוריה:ניו זילנדים שנפטרו ב-1930
קטגוריה:ילידי 1854
מפרץ קומונוולת'

left|ממוזער|תצלום של מפרץ קומונוולת' מן המשלחת האוסטרלו-אסייתית, 1912.
**מפרץ קומונוולת**' (באנגלית: **Commonwealth Bay**) הוא מפרץ פתוח ברוחב כ-48 ק"מ בפתחו, בין פוינט אלדן וכף גריי באנטארקטיקה. את המפרץ גילתה ב-1912 המשלחת האוסטרלו-אסייתית לאנטארקטיקה בראשות דאגלס מוסון, שהקימה את בסיס המשלחת העיקרי בכף דניסון בקדמת המפרץ. הוא כונה על ידי המשלחת על שם חבר העמים הבריטי (קומונוולת') של אוסטרליה.

## רוחות קטבטיות
המפרץ רשום הן בספר השיאים של גינס והן במהדורה השמינית של אטלס נשיונל ג'יאוגרפיק כמקום נשוב הרוחות ביותר עלי אדמות, שהרוחות בו מגיעות לא פעם למהירות של יותר מ-240 ק"מ לשעה ולממוצע שנתי של 80 ק"מ לשעה.

סערות נגרמות על ידי רוח קטבטית, זרם מרוכז של אוויר קר, הנע לאורך פני השטח התלולים של תכסית הקרח לקראת הים. השיפוע הגדל והולך של פני הקרח ומקשת המצוק בכף דניסון גורמים להאצה בזרימת האוויר. בקיץ יש תקופות של רגיעה יחסית, אבל במשך החורף הסופות חזקות במיוחד, נמשכות זמן רב ויכולות להתחיל ולהסתיים בפתאומיות. להתחלה ולסיום פתאומי של סערה עשויות להתלוות מערבולות רבות-עוצמה ועננים נמרצים, הנעים בחיפזון ונעלמים חיש מהר בקו החוף.

על אף מזג האוויר הקיצוני, חופו של מפרץ קומונוולת' הוא אזור רבייה חשוב ליסעור האנטארקטי, לפינגווין הקיסרי ולפינגווין אדלי, ומכאן, גם מקום מחיה לכלב ים נמרי.

## קישורים חיצוניים


*''Life On Commonwealth Bay'' by Reuters journalist Pauline Askin
*Commonwealth Bay photographs on Flickr


## הערות שוליים

קומונוולת'
מעשי משפט

**"מעשי משפט - כתב-עת למשפט ולתיקון חברתי"** הוא כתב עת משפטי-אקדמי היוצא לאור מטעם הפקולטה למשפטים באוניברסיטת תל אביב, היחיד בישראל אשר מתמקד ביחסי הגומלין בין המשפט לבין שינוי חברתי ותיקון חברתי ונועד לשתף ידע, דילמות ותובנות בקרב קהילת העוסקים בתחום: אנשי אקדמיה, עורכי דין פעילים ופעילים חברתיים. מאז השקתו בשנת 2008 יוצא כתב העת לאור פעם בשנה, ומהווה במה למאמרים תמציתיים וענייניים בתחומי עריכת הדין החברתית ויחסי הגומלין בין המשפט לבין שינוי חברתי ותיקון חברתי. בנוסף, כולל כל כרך גם תרגום לעברית של טקסט קאנוני בתחומים המכוסים על ידי כתב העת או בתחומים משיקים. 

הכרך הראשון של כתב העת יצא לאור בינואר 2008 (עורך ראשי של כרכים א-ה: ד"ר עופר סיטבון). העורך הראשי של כרכים ו-ט היה ד"ר יובל לבנת; העורכים הראשיים של כרכים ט-יא היו פרופ' יששכר רוזן-צבי וד"ר הילה שמיר, והעורך הראשי כיום הוא פרופ' עמרי ידלין.

כיום חברים במערכת כתב העת סטודנטים מצטיינים לתואר ראשון במשפטים, ועורכי דין חברתיים שהם חברי מערכת ותיקים משמשים בו יועצים פנימיים.

## מאפיינים

בכתב העת מתפרסמים מאמרים העוסקים בעיקר בעיון ובמחקר של שאלות הלקוחות משדה העשייה המשפטית החברתית.

ל"מעשי משפט" מספר מאפיינים ייחודיים המבדלים אותו מכתבי עת משפטיים אחרים שיוצאים מטעם הפקולטה למשפטים באוניברסיטת תל אביב (כגון עיוני משפט ומשפט חברה ותרבות), ובהם:
* אורך המאמרים בכתב העת אינו עולה על 8,000 מילים.
* כתב העת כולל תרגום מאמרים קלאסיים בתחום עריכת-הדין החברתית.
* דגש מיוחד על פרקטיקה, ובייחוד עיסוק במאבקים חברתיים בישראל מנקודת מבטם של משפטנים מ"השטח".
* בין-תחומיות: הצבת העשייה בתחום המשפט והשינוי החברתי במסגרת הקשרים פוליטיים, היסטוריים, כלכליים ותרבותיים רחבים יותר.

בנוסף לגרסה המודפסת, לכתב העת גרסה מקוונת, הכוללת נוסח מלא של כל המאמרים שהתפרסמו במסגרתו. כתב העת מתפרסם ברישיון Creative Commons, הכולל פחות מגבלות על זכויות יוצרים, ומאפשר יותר לשתף ולהפיץ את תוכני כתב העת.

## כרכים
* כרך א'- יצא לאור בשנת 2008.
* כרך ב'- יצא לאור בשנת 2009. 
* כרך ג'- יצא לאור בשנת 2010, ועסק ברובו בשאלת ה"קול" במשפט.
* כרך ד'- יצא לאור בשנת 2011, ועסק ברובו בגבולות ומגבלות השיח המשפטי. 
* כרך ה'- יצא לאור בשנת 2012, ועסק ברובו בכוחו ותפקידו של המשפט בעיצוב הסדרים חברתיים.
* כרך ו'- יצא לאור בשנת 2013, ועסק ברובו בעריכת דין חברתית ברחבי העולם.
* כרך ז'- יצא לאור בשנת 2014, ועסק ברובו בזכויות אדם בחברה ובמשפט בישראל.
* כרך ח'- יצא לאור בשנת 2015, ועסק ברובו במאבקים כנגד תפיסות הגמוניות בחברה, במשפט ובפוליטיקה.
* כרך ט(1)- יצא לאור בשנת 2018, ועסק בנושא החינוך המשפטי.
* כרך ט'(2)- יצא לאור בשנת 2018 ועסק במשפט ושינוי חברתי
* כרך י', "מעשיות משפט"- יצא לאור בשנת 2019, וכולל מאמרים על "מאחורי הקלעים" ((ארכאולוגיה משפטית) של מספר פסקי דין משמעותיים ששינו את החברה הישראלית.
* כרך יא, משפט ותרבות, 2020
* כרך יב, 2021
* כרך יג, 2022: עוסק במשפט וזכויות בעלי חיים, ובהשפעות הקורונה על המשפט הישראלי

## כנסים
יציאת כל כרך של "מעשי משפט" לאור מלווה בכנס מיוחד במסגרת סדרת הכנסים "עריכת דין חברתית בישראל". בכל כנס מוצגים נושאים שנדונו בכרך היוצא לאור, לצד נושאים רבים נוספים בתחום המשפט והתיקון החברתי.

## קישורים חיצוניים
* 
*  
* עופר סיטבון, מעשה ראשון, **מעשי משפט** א, עמ' 11–18

קטגוריה:אוניברסיטת תל אביב: כתבי עת משפטיים
מערכת שיגור אנכי

ממוזער|תאי הטילים על סיפון ה-USS ''San Jacinto''
**מערכת שיגור אנכי** (באנגלית: **Vertical launching system **או בקיצור **VLS**) היא מערכת מתקדמת לשיגור טילים מכלי שיט. כל מערכת שיגור אנכי מכילה מספר תאים, המסוגלים להכיל טיל אחד או יותר המוכן לשיגור. בדרך כלל, כל תא יכול להכיל טיל מסוג אחר וכך לאפשר לכלי השיט גמישות בטעינת כלי הנשק המתאים ביותר למשימה. כמו כן, טילים חדשים המפותחים, מותאמים בדרך כלל למערכת הקיימת המותקנת, ובכך מתאפשר לכלי השיט להשתמש בטילים חדשים מבלי להשקיע בהתאמות מיוחדות. כאשר ניתנת פקודת הירי, הטיל משוגר כלפי מעלה, הרחק מכלי השיט ורק אז פונה ליעדו.
[ממוזער|טעינת המערכת בטיל [טומהוק (טיל)|טומהוק]]
בנוסף לכוח אש גדול יותר, המערכת עמידה יותר בפני נזק ואמינה יותר ממערכות קודמות כדוגמת משגר טילים MK13 ומשגר תיבה משוריינת, כמו כן למערכת שטח חתך מכ"ם נמוך. צי ארצות הברית מסתמך באופן בלעדי על מערכת שיגור אנכי במשחתות טילים מונחים וסיירות.

המערכת הנפוצה ביותר בעולם היא מערכת שיגור אנכי סימן 41 אשר פותחה על ידי צי ארצות הברית. יותר מ-11,000 תאי מערכת סימן 41 נמסרו או בתהליכי הזמנה, לשימוש ב-186 ספינות, ב-11 חילות ים ברחבי העולם.

הדגם המתקדם יותר (סימן 57) נמצא בשימוש במשחתות מסדרת זומוואלט. מערכת מותקנת בצוללת גרעינית של צי ארצות הברית, מאפשר מגוון גדול יותר של כלי נשק בהשוואה לשימוש בצינור טורפדו בלבד.

## שיגור חם ושיגור קר
[ממוזער|שיגור חם של טיל [טומהוק (טיל)|טומהוק]]
מערכת שיגור אנכי תומכת בשיגור חם, תהליך בו הטיל מוצת כבר בתא, או בשיגור קר, תהליך בו הטיל נפלט מהתא על ידי גז, שאינו חלק מהטיל עצמו ורק אז מוצת. שיגור קר הוא קר יחסית לשיגור חם בו נעשה שימוש במנוע הטיל לצורך הפליטה. מערכת לשיגור חם לא דורשת מנגנון פליטה, אך כן חייבת לעמוד בטמפרטורות גבוהות על מנת שלא יוצתו הטילים בתאים הסמוכים לטיל המשוגר.

## שימוש במערכת לפי מדינות
* אוסטרליה
* איטליה
* אינדונזיה
* ארצות הברית
* בלגיה
* בריטניה
* גרמניה
* דנמרק
* דרום אפריקה
* הודו
* הולנד
* טורקיה
* יוון
* יפן
* ישראל (סער 5 - 2 × 32 תאים לטילי ברק)
* נורווגיה
* ניו זילנד
* סין
* סינגפור
* ספרד
* פורטוגל
* צ'ילה
* צרפת
* קוריאה הדרומית
* קנדה
* רוסיה
* תאילנד

## קישורים חיצוניים

קטגוריה:אמצעי לחימה
קטגוריה:טילי שיוט
פירמין שווגלר

**פירמין שווגלר** (בגרמנית: **Pirmin Schwegler**; נולד ב-7 במרץ 1987) הוא כדורגלן עבר שווייצרי ששיחק כקשר.
## קריירת מועדונים

שווגלר החל את הקריירה המקצוענית בקבוצת לוצרן. בקיץ 2005, הוא הצטרף ליאנג בויז ברן. אחרי שנה אחת בלבד ביאנג בויס, הצטרף למועדון הגרמני באייר לברקוזן. ב-18 ביולי 2009, אחרי שלוש שנים בלברקוזן, שווגלר עבר למועדון היריב מהבונדסליגה, איינטרכט פרנקפורט. שווגלר, ששימש כקפטן הקבוצה במשך שלוש עונות, עזב את פרנקפורט לטובת הופנהיים, בה חתם על חוזה תלת-שנתי.

במאי 2017 חתם שווגלר בהנובר 96, העולה החדשה לבונדסליגה.

## קישורים חיצוניים

* 

קטגוריה:כדורגלני איינטרכט פרנקפורט
קטגוריה:כדורגלני באייר לברקוזן
קטגוריה:כדורגלני הופנהיים
קטגוריה:כדורגלני הנובר 96
קטגוריה:כדורגלני וסטרן סידני וונדררס
קטגוריה:כדורגלני יאנג בויז ברן
קטגוריה:כדורגלני לוצרן
קטגוריה:כדורגלני מונדיאל 2010
קטגוריה:כדורגלני נבחרת שווייץ
קטגוריה:כדורגלנים שווייצרים
קטגוריה:קשרי כדורגל שווייצרים
קטגוריה:שווייצרים שנולדו ב-1987
וסט מידלנדס

**וסט מידלנדס** (באנגלית: **West Midlands**) הוא מחוז מטרופוליטני () הממוקם באזור מערב המידלנדס באנגליה. המחוז נוצר בשנת 1974 עם כניסה לתוקף של חוק הרשויות המקומיות (1972) כשהוא מורכב בחלקיו מן המחוזות ווסטרשייר, ווריקשייר וסטפורדשייר. בירת המחוז והעיר הגדולה ביותר היא ברמינגהאם.

בשנת 2014 נמנו בווסט מידלנדס כ-2,808,356 תושבים, והוא היה המחוז המאוכלס ביותר באנגליה אחרי לונדון רבתי. בשטח עליו הוקם המחוז התקיימו תעשייה ומסחר משגשגים במשך מאות שנים. קובנטרי הייתה אחת הערים החשובות באנגליה בימי הביניים, ובברמינגהאם ישנה תעשייה מפותחת (בדגש על נשק) עוד מהמאה ה-16. האזור התפתח מאוד בימי המהפכה התעשייתית. 

המחוז ללא מוצא לים, והוא גובל במחוזות ווריקשייר במזרח, ווסטרשייר בדרום וסטפורדשייר במערב. וסט מידלנדס הוא אחד מהמחוזות העירוניים ביותר בבריטניה עם הערים ברמינגהאם, וולברהמפטון וערים נוספות. עם זאת, בין המטרופולין הגדול של ערים אלו לבין העיר קובנטרי ישנה רצועה כפרית של כ-24 קילומטרים.

## קישורים חיצוניים

* 

קטגוריה:אנגליה: מחוזות
קטגוריה:וסט מידלנדס
קטגוריה:מערב המידלנדס: מחוזות
קטגוריה:מחוזות אנגליה שהוקמו ב-1974
ססיל מאדיגן

**ססיל תומאס מאדיגן** (באנגלית: **Cecil Thomas Madigan**; 15 באוקטובר 1889 - 14 בינואר 1947) היה מגלה ארצות וגאולוג אוסטרלי, שנולד ברנמארק, דרום אוסטרליה.

## ביוגרפיה

אחרי לימודים בקולג' הנסיך אלפרד באדלייד ובאוניברסיטת אדלייד, זכה מאדיגן ב-1911 במלגת רודז ללימודי גאולוגיה במודלין קולג', אוקספורד. באותה שנה הזמין אותו דאגלס מוסון להצטרף כגאולוג אל המשלחת האוסטרלו-אסייתית לאנטארקטיקה. בדצמבר 1911 הפליגו אנשי המשלחת מהובארט על סיפון ה"אורורה". בינואר 1912 הגיעו למפרץ קומונוולת' בארץ אדלי, אנטארקטיקה, שם הקימו קבוצת מבנים, שנודעו בהמשך כ"צריפי מוסון". משם יצא מאדיגן בראש כמה משלחות אל אזורים לא-ממופים של ארץ אדלי וארץ המלך ג'ורג' החמישי. המשלחות האלה אספו מידע חיוני על קיומו של פחם באנטארקטיקה. בשובם לאוסטרליה, עוטר מאדיגן במדליית הקוטב המלכותית.

במלחמת העולם הראשונה שירת מאדיגן בצרפת, בחיל ההנדסה המלכותי. הוא לחם בקרב לוז, שם נפצע, ובקרב על הסום. במהלך שנות ה-30 של המאה ה-20, השתתף מאדיגן במספר רב של סקרי אוויר ב"אזורים נטולי הנתיב" של מרכז אוסטרליה, ובמהלכם כינה את **מדבר סימפסון** על שם נשיא הסניף הדרום-אוסטרלי של החברה הגאוגרפית של אוסטרלו-אסיה - אלפרד אלן סימפסון. ב-1939 עמד בראש המשלחת הגדולה הראשונה שחצתה את מדבר סימפסון. אף כי לא היה הראשון שחצה את המדבר, הוא התפרסם כאחרון החוקרים ה"קלאסיים" של מרכז אוסטרליה. במשך שנים רבות עבד מאדיגן כמרצה לגאולוגיה באוניברסיטת אדלייד.

## פרסומים

* 1944 - 'Central Australia*. Oxford University' Press: Melbourne.
* 1946 - *Crossing the Dead Heart''. Georgian House: Melbourne. 


## קישורים חיצוניים

* ביוגרפיה של ססיל מאדיגן במילון הביוגרפי של אוסטרליה

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מגלי ארצות אוסטרלים
קטגוריה:גאולוגים אוסטרלים
קטגוריה:אנטארקטיקה: מגלי היבשת
קטגוריה:זוכי מלגת רודס
קטגוריה:בוגרי אוניברסיטת אדלייד
קטגוריה:בוגרי אוניברסיטת אוקספורד
קטגוריה:אוסטרלים שנולדו במאה ה-19
קטגוריה:נפטרים ב-1947
ארתור סובייך

**ארתור סובייך** (נולד ב-12 ביוני 1990 ברודה שלונסקה) הוא כדורגלן עבר פולני ששיחק כחלוץ.

## קריירת מועדונים
סובייך התחיל לשחק בקבוצת רוך חוז'וב, בה שיחק במשך ארבע שנים. ביולי 2010, עבר לשחק במדי פולוניה ורשה תמורת מיליון אירו. אחרי עונה אחת בלבד, בה כבש 9 שערים ב-23 משחקי ליגה, זכה בתואר "תגלית השנה" בליגת העל הפולנית.

ב-30 ביוני 2011, סובייך עבר למועדון הבונדסליגה הנובר 96, כאשר חתם על חוזה תלת-שנתי במועדונו החדש. במאי 2013, המועדון הכריז שהוא האריך את חוזהו של סובייך עד ל-30 ביוני 2017. עם תום חוזהו, שוחרר סובייך מהקבוצה.

בקיץ 2017 חתם סובייך בדרמשטאדט 98 מהבונדסליגה השנייה. סובייך שיחק במועדון עונה אחת, ובסיומה חזר למולדתו פולין, שם חתם בלכיה גדנסק.

ב-15 בינואר 2020, סובייך חתם בפתיח קארגומרוק מליגת העל הטורקית.

## קריירה בינלאומית

לאחר ששיחק בנבחרת פולין עד גיל 21, סובייך קיבל את זימונו הראשון לנבחרת הפולנית הבכירה במאי 2010. משחק הבכורה שלו במדיה היה מול פינלנד, אחרי שנכנס כמחליף במקום אירנוש יילן בדקה ה-89 של המשחק שהסתיים בתוצאת תיקו 0-0. הוא כבש את שערו הראשון עבור מולדתו ב-22 במאי 2012, בניצחון 0–1 במשחק הידידות מול לטביה.

הוא נמנה בסגל נבחרת פולין לטורניר הגמר של יורו 2012.

## קישורים חיצוניים

קטגוריה:כדורגלנים פולנים
קטגוריה:חלוצי כדורגל פולנים
קטגוריה:רודה שלונסקה: כדורגלנים
קטגוריה:כדורגלני רוך חוז'וב
קטגוריה:כדורגלני פולוניה ורשה
קטגוריה:כדורגלני הנובר 96
קטגוריה:כדורגלני דרמשטאדט 98
קטגוריה:כדורגלני לכיה גדנסק
קטגוריה:כדורגלני לך פוזנן
קטגוריה:כדורגלני אתניקוס אחנס
קטגוריה:כדורגלני פתיח קארגומרוק
קטגוריה:כדורגלני נבחרת פולין
קטגוריה:כדורגלני יורו 2012
קטגוריה:פולנים שנולדו ב-1990
סלומה

סלוֹמֵה או סלוֹמֵי (Σαλώμη, Salome) היא הצורה היוונית של השם העברי "שלום".

## הערות שוליים
7/11

**7/11** הוא שיר של הזמרת האמריקאית ביונסה ממהדורת הפלטיניום של אלבומה החמישי, Beyonce. השיר יצא כסינגל השני מן המהדורה בתאריך ה-25 בנובמבר 2014. השיר נכתב על ידי ביונסה ו-Detail, והופק על ידי בובי ג'ונסון, סידני סוויפט ודטאייל. 7/11 הוא שיר מסוג טראפ עם נגיעות של היפ הופ. השיר כולל גם ראפ על ידי ביונסה שעבר עיוות.

עם שחרורו, השיר קיבל ביקורות חיוביות בעיקר על ידי מבקרי מוזיקה ששיבחו את השיר כשיר מועדונים טוב עם קצבים תזזיתיים. לשיר יצא וידאו קליפ שראה אור לראשונה בערוץ היוטיוב של ביונסה ב-21 בנובמבר 2014. בקליפ השיר נראית ביונסה רוקדת במקומות שונים יחד עם רקדניותיה. הקליפ צולם כנבדל מקליפים שונים במצלמה ביתית, ואף קטעים נלווים בקליפ צולמו בעזרת מוט סלפי. הקליפ זכה לשבחים על האופי האישי, המהנה והרגוע של הקליפ אשר לא צולם עם תקציביים גבוהיים כנבדל מהקליפים באלבום. כמו כן, קליפ השיר גרף 11 מיליון צפיות ביומו הראשון ביוטיוב, ונכון למרץ 2020 לקליפ מעל ל-524 מילון צפיות.

"7/11" הגיע למקום הראשון במצעד ה-R&B/Hip-Hop של ארצות הברית, ולמקום ה-13 במצעד הבילבורד הוט 100. כמו כן, השיר הגיע למעמד פלטינה בארצות הברית עם מכירות של מעל מ-1,000,000 עותקים. בנוסף, השיר הגיע למקום ה-61 במצעד סוף שנה של הבילבורד הוט 100 לשנת 2015.

בטקס ה-VMA של MTV שנערך ב-30 באוגוסט 2015 בהיכל מיקרוסופט שבלוס אנג'לס, הייתה ביונסה מועמדת לחמישה פרסים שונים, ביניהם "קליפ השנה" ו-"הקליפ הנשי הטוב ביותר" על קליפ השיר, מתוכם זכתה בפרס אחד על העריכה הטובה ביותר.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי ביונסה
קטגוריה:שירים באנגלית
קטגוריה:שירים שנכתבו על ידי ביונסה
קטגוריה:שירי מוזיקת טראפ
קטגוריה:שירי פלטינה משולשת באוסטרליה
קטגוריה:שירי זהב בניו זילנד
קטגוריה:סינגלים בהוצאת קולומביה רקורדס